Βρυξέλλες, 27.12.2004

COM(2004) 828 τελικό

ΕΙΚΟΣΤΗ ΔΕΥΤΕΡΗ ΕΤΗΣΙΑ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΣΧΕΤΙΚΑ ΜΕ ΤΙΣ ΔΡΑΣΤΗΡΙΟΤΗΤΕΣ ΤΗΣ ΚΟΙΝΟΤΗΤΑΣ ΣΤΟΝ ΤΟΜΕΑ ΤΟΥ ΑΝΤΙΝΤΑΜΠΙΝΓΚ, ΤΩΝ ΑΝΤΕΠΙΔΟΤΗΣΕΩΝ ΚΑΙ ΤΩΝ ΜΕΤΡΩΝ ΔΙΑΣΦΑΛΙΣΗΣ (2003)

{SEC(2004)1707}

Εισαγωγή

Η παρούσα έκθεση 2003 υποβάλλεται στο Ευρωπαϊκό Κοινοβούλιο, κατόπιν του ψηφίσματός του, της 16ης Δεκεμβρίου 1981, σχετικά με τις δραστηριότητες της Κοινότητας κατά του ντάμπινγκ[1], καθώς και της έκθεσης της επιτροπής του Ευρωπαϊκού Κοινοβουλίου για τη βιομηχανία, το εξωτερικό εμπόριο, την έρευνα και την ενέργεια[2].

Για διοικητικούς λόγους, η παρούσα έκθεση περιορίζεται σε 10 σελίδες και επικεντρώνεται κυρίως στις δραστηριότητες κατά τη διάρκεια του έτους 2003. Ωστόσο, για περισσότερες πληροφορίες μπορεί κανείς να συμβουλευτεί το έγγραφο εργασίας (Working Document) που επισυνάπτεται στην παρούσα έκθεση, το οποίο είναι διαθέσιμο μόνο στα αγγλικά. Το έγγραφο εργασίας περιέχει επίσης και τα παραρτήματα που αναφέρονται στην έκθεση.

Επιπλέον, η έκδοση αυτή δεν περιλαμβάνει πλέον την επισκόπηση των δραστηριοτήτων σε ό,τι αφορά τα μέτρα που θεσπίστηκαν από τρίτες χώρες κατά των εισαγωγών από την Κοινότητα ή τα κράτη μέλη της. Οι δραστηριότητες αυτές θα αποτελέσουν αντικείμενο ξεχωριστής έκθεσης, η οποία θα υποβληθεί συγχρόνως με την παρούσα έκθεση.

Η παρούσα έκθεση και το πλήρες έγγραφο εργασίας είναι επίσης προσβάσιμα από το κοινό στη διεύθυνση Διαδικτύου: http://europa.eu.int/comm/trade/issues/respectrules/anti_dumping/legis/index_en.htm

1. Επισκόπηση της νομοθεσίασ

1.1. Αλλαγές που έγιναν το 2003 στην κοινοτική νομοθεσία αντιντάμπινγκ και αντεπιδοτήσεων

Τα ισχύοντα βασικά κείμενα (κανονισμοί του Συμβουλίου (EΚ) αριθ. 384/96[3] και (EΚ) αριθ. 2026/97[4]) θα καλούνται εφεξής “βασικός(οί) κανονισμός(οί)”.

Η εμπειρία του έτους 2003, εντός του οποίου δύο προτάσεις της Επιτροπής περί επιβολής οριστικών μέτρων αντιντάμπινγκ δεν συγκέντρωσαν την απαιτούμενη πλειοψηφία στο Συμβούλιο, έδειξε ορισμένες αδυναμίες όσον αφορά τη διαδικασία λήψης αποφάσεων στον τομέα των μέσων εμπορικής άμυνας.

Για την επίλυση του προβλήματος αυτού, η Επιτροπή ενέκρινε και υπέβαλε στο Συμβούλιο, στις 26 Ιουνίου 2003[5], πρόταση κανονισμού για την τροποποίηση των βασικών κανονισμών. Η πρόταση αυτή αφορούσε μόνο τη διαδικασία λήψης αποφάσεων.

Οι συζητήσεις που επακολούθησαν στο Συμβούλιο οδήγησαν την Επιτροπή στην έγκριση και υποβολή στο Συμβούλιο, στις 15 Δεκεμβρίου 2003[6], μιας τροποποιημένης πρότασης, η οποία εγκρίθηκε στις 8 Μαρτίου 2004[7]. Εκτός από τις αλλαγές στη διαδικασία λήψης αποφάσεων, ο κανονισμός καθιερώνει μεγαλύτερη διαφάνεια, αποτελεσματικότητα και προβλεψιμότητα σε ό,τι αφορά την χρησιμοποίηση των μέσων εμπορικής άμυνας. Πράγματι, σύμφωνα με τους νέους κανόνες, τα μέτρα θα θεωρούνται ότι έχουν εγκριθεί, εκτός αν το Συμβούλιο ταχθεί, με απλή πλειοψηφία, κατά των μέτρων αυτών. Επιπλέον, ο κανονισμός προβλέπει υποχρεωτικές προθεσμίες για την ολοκλήρωση των ερευνών επανεξέτασης και ορίζει σαφέστερους κανόνες για την εφαρμογή των μέτρων εμπορικής άμυνας.

Τόσο η θέσπιση υποχρεωτικών προθεσμιών για την ολοκλήρωση των ερευνών επανεξέτασης όσο και η μεγαλύτερη συνολική διαφάνεια των μέσων εμπορικής άμυνας αποτελούν απάντηση σε μια σειρά αιτημάτων του Ευρωπαϊκού Κοινοβουλίου[8].

1.2. Αλλαγές που έγιναν το 2003 στην κοινοτική νομοθεσία περί μέτρων διασφάλισης

Οι βασικοί κανονισμοί περί μέτρων διασφάλισης (κανονισμοί του Συμβουλίου (ΕΚ) αριθ. 3285/94[9], (ΕΚ) αριθ. 519/94[10] και (ΕΚ) αριθ. 517/94[11]) θα καλούνται εφεξής “βασικός(οί) κανονισμός(οί) μέτρων διασφάλισης”.

Η πρόταση κανονισμού του Συμβουλίου σχετικά με έναν “Μεταβατικό Μηχανισμό Διασφάλισης ανά Προϊόν” για τις εισαγωγές καταγωγής Κίνας, που είχε υποβληθεί από την Επιτροπή το 2002, εγκρίθηκε στις 3 Μαρτίου 2003[12]. Ο κανονισμός αποτελεί μεταφορά στο κοινοτικό δίκαιο των διατάξεων που περιέχονται στο Πρωτόκολλο για την Προσχώρηση της Λαϊκής Δημοκρατίας της Κίνας στον ΠΟΕ.

Το Νοέμβριο του 2003, τροποποιήθηκε το δεύτερο σκέλος του προαναφερθέντος κανονισμού – το οποίο προέβλεπε τη σταδιακή κατάργηση ορισμένων ποσοστώσεων για προϊόντα πλην των κλωστοϋφαντουργικών – με αποτέλεσμα να αυξηθούν οι ποσοστώσεις ενόψει της διεύρυνσης, την 1η Μαΐου 2004[13].

1.3. Κανονισμός του Συμβουλίου για τα μέτρα που δύναται να λαμβάνει η Κοινότητα σε σχέση με τις συνδυασμένες επιπτώσεις των μέτρων αντιντάμπινγκ ή αντεπιδοτήσεων και των μέτρων διασφάλισης

Κατόπιν προτάσεως της Επιτροπής, το Συμβούλιο εξέδωσε και δημοσίευσε, τον Μάρτιο του 2003[14], τον ονομαζόμενο κανονισμό “διπλής προστασίας”. Ο εν λόγω κανονισμός ορίζει ότι, όταν η Επιτροπή θεωρεί ότι ο συνδυασμός των μέτρων αντιντάμπινγκ ή αντεπιδοτήσεων με τα δασμολογικά μέτρα διασφάλισης επί των εισαγωγών του ιδίου προϊόντος μπορεί να έχει μεγαλύτερες από τις επιδιωκόμενες επιπτώσεις, βάσει των στόχων της κοινοτικής πολιτικής εμπορικής άμυνας, δύναται να προτείνει στο Συμβούλιο την τροποποίηση, αναστολή ή κατάργηση των υφιστάμενων μέτρων αντιντάμπινγκ/αντεπιδοτήσεων, την απαλλαγή των εισαγωγών, συνολικά ή εν μέρει, από δασμούς αντιντάμπινγκ ή αντισταθμιστικούς δασμούς ή τη θέσπιση οποιουδήποτε άλλου ειδικού μέτρου το οποίο θεωρεί κατάλληλο αναλόγως των περιστάσεων.

Εφαρμόζοντας για πρώτη φορά τον εν λόγω κανονισμό “διπλής προστασίας”, το Συμβούλιο, κατόπιν προτάσεως της Επιτροπής, ενέκρινε στις 6 Μαΐου 2003 τροποποίηση των κανονισμών για την επιβολή οριστικών μέτρων σε ορισμένους ρόλους θερμής έλασης και ορισμένα εξαρτήματα σωληνώσεων[15].

1.4. Μέσο κατά των επιδοτήσεων και των αθέμιτων τιμολογιακών πρακτικών στις υπηρεσίες αεροπορικών μεταφορών

Τον Μάρτιο του 2002, η Επιτροπή ενέκρινε πρότασή της για τη θέσπιση ενός μέσου εμπορικής άμυνας όσον αφορά την παροχή υπηρεσιών αεροπορικών μεταφορών από χώρες-μη μέλη της ΕΚ[16]. Μετά την πρώτη ανάγνωση του Κοινοβουλίου, η οποία πραγματοποιήθηκε τον Ιανουάριο του 2003, η Επιτροπή ενέκρινε, τον Μάιο του 2003, τροποποιημένη πρόταση η οποία ελάμβανε υπόψη τις τροποποιήσεις που είχε προτείνει το Κοινοβούλιο.

Η Κοινή Θέση εγκρίθηκε από το Συμβούλιο το Δεκέμβριο του 2003. Ελάχιστο χρόνο μετά τη δεύτερη ανάγνωση του Κοινοβουλίου, που έγινε τον Μάρτιο του 2004, ακολούθησε η έγκριση του Συμβουλίου. Ο κανονισμός ετέθη σε ισχύ τον Μάιο του 2004[17].

1.5. Ανακοίνωση σχετικά με τις συνέπειες του SARS (Βαρύ Οξύ Αναπνευστικό Σύνδρομο)

Λαμβάνοντας υπόψη τον υψηλό κίνδυνο μετάδοσης του SARS και, ως εκ τούτου, την ανικανότητα διενέργειας επιτόπιων ελέγχων στο πλαίσιο των ερευνών αντιντάμπινγκ/αντεπιδοτήσεων, η Επιτροπή αποφάσισε να δημοσιεύσει ανακοίνωση στην Επίσημη Εφημερίδα (ΕΕ)[18]. Η ανακοίνωση ανέφερε τον τρόπο με τον οποίο η Επιτροπή σκόπευε να ενεργήσει στις προαναφερθείσες περιπτώσεις και έδινε στα ενδιαφερόμενα μέρη τη δυνατότητα να διατυπώσουν τις παρατηρήσεις τους σχετικά με την προτεινόμενη προσέγγιση. Πράγματι, αποφασίστηκε να τηρηθούν οι υποχρεωτικές προθεσμίες των ερευνών και να συναχθούν τα συμπεράσματα με βάση τα ελεγμένα ή άλλα αποδεδειγμένα στοιχεία που περιείχε ο φάκελος της έρευνας.

2. Βασικές έννοιες

Όσον αφορά τις βασικές έννοιες των ερευνών αντιντάμπινγκ, αντεπιδοτήσεων και μέτρων διασφάλισης, σχετική αναφορά γίνεται στο σημείο 2 του εγγράφου εργασίας που επισυνάπτεται στην παρούσα έκθεση.

3. Διεύρυνση

Σχετικά με τη διεύρυνση, οι υπηρεσίες Μέσων Εμπορικής Άμυνας συνέχισαν τις προσπάθειές τους για μια ομαλή μετάβαση. Οι προσπάθειες αυτές στράφηκαν, κυρίως, στον εντοπισμό των ειδικών δυσκολιών που έθετε η διεύρυνση όσον αφορά τα μέσα εμπορικής άμυνας, στην εφαρμογή ενός “σχεδίου δράσης” που θα βοηθούσε τις προσχωρούσες χώρες, στη διοργάνωση σεμιναρίων για τις διοικήσεις και τις επιχειρήσεις και, τέλος, στη δημιουργία ενός ιστοτόπου. Περισσότερες πληροφορίες παρέχονται στους ακόλουθους συνδέσμους:http://europa.eu.int/comm/trade/issues/respectrules/tdi_enlarg/index_en.htm καιhttp://europa.eu.int/comm/trade/issues/respectrules/tdi_enlarg/contacts.htm.

Επιπλέον, στο πλαίσιο των υπηρεσιών Μέσων Εμπορικής Άμυνας δημιουργήθηκε Ειδική Ομάδα για τη Διεύρυνση, προκειμένου να εξεταστεί κατά πόσον η επέκταση των μέτρων εμπορικής άμυνας στη διευρυμένη Κοινότητα θα μπορούσε να προκαλέσει, σε μεμονωμένες περιπτώσεις, “οικονομικές δυσχέρειες” στις βιομηχανίες των νέων κρατών μελών. Προς το σκοπό αυτό, ζητήθηκε απ’ όλα τα ενδιαφερόμενα μέρη να εντοπίσουν τέτοιες περιπτώσεις. Στο πλαίσιο συναντήσεων που πραγματοποιήθηκαν, εντοπίστηκαν 50 περίπου περιπτώσεις.

Θα πρέπει κυρίως να σημειωθεί ότι, από την ημέρα της διεύρυνσης, όλα τα μέτρα εμπορικής άμυνας τα οποία είχαν ληφθεί από τις προσχωρούσες χώρες έχουν λήξει, ενώ τα μέτρα της Κοινότητας επεκτάθηκαν αυτόματα και στις 25 χώρες της ΕΕ.

4. Επισκόπηση των ερευνών και μέτρων αντιντάμπινγκ και αντεπιδοτήσεων

4.1. Γενικά

Στα τέλη του 2003, στην Κοινότητα ίσχυαν 156 μέτρα αντιντάμπινγκ[19] (βλ. Παράρτημα O) και 17 αντισταθμιστικά μέτρα (βλ. Παράρτημα P). Η πλειονότητα των μέτρων είχε τη μορφή δασμών. Ωστόσο, σε ορισμένες περιπτώσεις, έγιναν δεκτές αναλήψεις υποχρεώσεων.

Αξίζει να σημειωθεί ότι, το 2003, μόνο το 0,3%[20] των συνολικών εισαγωγών στην Κοινότητα υπήρξε αντικείμενο μέτρων αντιντάμπινγκ και αντεπιδοτήσεων.

4.2. Νέες έρευνες

Ο πίνακας 1 του εγγράφου εργασίας παρέχει στατιστικά στοιχεία σχετικά με τις νέες έρευνες για την περίοδο 1999–2003. Κατά τη διάρκεια του 2003, παρατηρείται μείωση του αριθμού των ερευνών που κινήθηκαν καθώς και του αριθμού των επιβληθέντων προσωρινών και οριστικών μέτρων, σε σύγκριση με τα προηγούμενα έτη. Μια σειρά παραγόντων βρίσκεται πίσω από αυτή την απότομη πτώση. Πρώτον, η σταθεροποίηση της αγοράς του χάλυβα μετά την επιβολή, το 2002, των μέτρων διασφάλισης. Δεύτερον, δεν κινήθηκαν περαιτέρω έρευνες για εισαγωγές που προέρχονταν από τις 10 προσχωρούσες στην ΕΕ χώρες. Και τρίτον, η υποβολή καταγγελιών από τον κοινοτικό κλάδο παραγωγής και συνακόλουθη έναρξη ερευνών παρουσίαζαν ανέκαθεν κυκλικό χαρακτήρα.

Κατά τη διάρκεια του 2003, κινήθηκαν 8 νέες έρευνες δυνάμει των άρθρων 5 και 10 των βασικών κανονισμών. Σε 10 υποθέσεις επιβλήθηκαν προσωρινά μέτρα.

Πέντε υποθέσεις περατώθηκαν με την επιβολή οριστικών μέτρων, οι 2 εκ των οποίων αξίζει να αναφερθούν. Οι μνήμες DRAM καταγωγής Κορέας αποτελούν παράδειγμα υπόθεσης στην οποία μια εταιρία (Hynix) μπόρεσε να συνεχίσει τις δραστηριότητές της, παρά τη δεινή χρηματοοικονομική κατάσταση στην οποία βρισκόταν, χάρη στις κρατικές επιδοτήσεις. Η εταιρία Hynix αμφισβήτησε τα μέτρα ενώπιον του Πρωτοδικείου[21], ενώ η κυβέρνηση της Κορέας τα αμφισβήτησε με βάση το Μνημόνιο Συμφωνίας για την Επίλυση Διαφορών του ΠΟΕ[22].

Η υπόθεση της παρακρεσόλης καταγωγής Κίνας αποτελεί παράδειγμα υπόθεσης στην οποία οι χρήστες συμμετείχαν πολύ ενεργά στην έρευνα. Ένας από τους χρήστες ισχυρίστηκε ότι παρατηρήθηκε ανεπαρκής προσφορά παρακρεσόλης μετά την επιβολή των προσωρινών μέτρων. Στην πραγματικότητα, το πρόβλημα της ανεπαρκούς προσφοράς είχε ήδη λυθεί πριν από την επιβολή των οριστικών μέτρων. Ένας από τους Κινέζους εξαγωγείς αμφισβήτησε τα μέτρα ενώπιον του Πρωτοδικείου[23].

Είκοσι μία διαδικασίες περατώθηκαν χωρίς την επιβολή μέτρων. Οκτώ απ’ αυτές αφορούσαν υποθέσεις στις οποίες δεν είχε επιτευχθεί η απαιτούμενη πλειοψηφία στο Συμβούλιο (ρόλοι θερμής έλασης και αιθάλες). Η απόφαση Eurocoton (βλ. σημείο 7) θα παίξει μελλοντικά σημαντικό ρόλο, εφόσον παρουσιαστεί παρόμοια κατάσταση.

Σε είκοσι μία άλλες περιπτώσεις, επετράπη η αυτόματη λήξη των μέτρων μετά την παρέλευση 5 ετών.

Λεπτομέρειες σχετικά με τις προαναφερθείσες έρευνες καθώς και περιγραφή ορισμένων υποθέσεων περιλαμβάνονται στο έγγραφο εργασίας που επισυνάπτεται στην παρούσα έκθεση. Οι αναφορές στις ΕΕ περιλαμβάνονται στα Παραρτήματα A έως E και στο Παράρτημα N.

4.3. Έρευνες επανεξέτασης

Οι έρευνες επανεξέτασης εξακολουθούν να αντιπροσωπεύουν σημαντικό μέρος των εργασιών των υπηρεσιών Μέσων Εμπορικής Άμυνας. Οι εν λόγω έρευνες αποτέλεσαν σχεδόν το 51% του συνόλου των ερευνών που κινήθηκαν. Ο πίνακας 2 του εγγράφου εργασίας παρέχει στατιστικά στοιχεία για την περίοδο 1999 - 2003.

4.3.1. Επανεξέταση ενόψει της λήξης ισχύος των μέτρων

Το άρθρο 11 παράγραφος 2 και το άρθρο 18 των βασικών κανονισμών προβλέπουν τη λήξη ισχύος των μέτρων μετά την παρέλευση 5 ετών, εκτός εάν προκύψει από επανεξέταση ενόψει της λήξης ισχύος των μέτρων ότι πρέπει να διατηρηθούν τα μέτρα αυτά με την αρχική τους μορφή.

Το 2003, κινήθηκαν 5 διαδικασίες επανεξέτασης ενόψει της λήξης ισχύος των μέτρων, οι 4 εκ των οποίων έληξαν με επιβεβαίωση του δασμού. Επίσης, περατώθηκαν άλλες 5 επανεξετάσεις.

Περισσότερες πληροφορίες παρέχονται στο έγγραφο εργασίας που επισυνάπτεται στην παρούσα έκθεση. Οι αναφορές στις ΕΕ βρίσκονται στο παράρτημα F.

4.3.2. Ενδιάμεσες επανεξετάσεις

Το άρθρο 11 παράγραφος 3 και το άρθρο 19 των βασικών κανονισμών προβλέπουν την επανεξέταση των μέτρων κατά τη διάρκεια της περιόδου ισχύος τους. Οι επανεξετάσεις μπορούν να περιοριστούν σε θέματα ντάμπινγκ, επιδοτήσεων ή ζημίας.

Κατά τη διάρκεια του 2003, κινήθηκαν συνολικά 9 διαδικασίες ενδιάμεσης επανεξέτασης. Έντεκα τέτοιες διαδικασίες έληξαν με επιβεβαίωση ή τροποποίηση του δασμού, ενώ ολοκληρώθηκαν 18 έρευνες. Όλες αυτές οι έρευνες κάλυψαν ένα ευρύ φάσμα προϊόντων. Από τις 29 έρευνες που ολοκληρώθηκαν, οι 12 αφορούσαν εισαγωγές από την Κίνα.

Περισσότερες πληροφορίες παρέχονται στο έγγραφο εργασίας που επισυνάπτεται στην παρούσα έκθεση. Οι αναφορές στις ΕΕ βρίσκονται στο παράρτημα G.

4.3.3. “Άλλες” ενδιάμεσες επανεξετάσεις

Κατά τη διάρκεια του 2003, περατώθηκαν και ορισμένες άλλες επανεξετάσεις οι οποίες δεν εμπίπτουν στις διατάξεις του άρθρου 11 παράγραφος 3 ή του άρθρου 19 των βασικών κανονισμών ή για τις οποίες δεν έχει δημοσιευθεί ανακοίνωση για την έναρξη επανεξέτασης στην Επίσημη Εφημερίδα.

Οι εν λόγω επανεξετάσεις αφορούσαν, μεταξύ άλλων, αλλαγές επωνυμίας εταιριών που υπόκεινται σε ατομικούς δασμούς αντιντάμπινγκ, αιτήσεις νέων εξαγωγέων, αποδοχή, εκούσια ανάκληση ή παραβίαση αναλήψεων υποχρεώσεων κ.λπ.

Περισσότερες πληροφορίες παρέχονται στην ΕΕ τα στοιχεία της οποίας αναφέρονται στο παράρτημα H του εγγράφου εργασίας.

4.3.4. Επανεξετάσεις νέων εξαγωγέων

Το άρθρο 11 παράγραφος 4 και το άρθρο 20 των βασικών κανονισμών, αντιστοίχως, προβλέπουν την επανεξέταση “νέου εξαγωγέα” και την επανεξέταση “με ταχεία διαδικασία” για τον καθορισμό ενός ατομικού περιθωρίου ντάμπινγκ ή ενός ατομικού αντισταθμιστικού δασμού.

Το 2003, κινήθηκαν 3 διαδικασίες επανεξέτασης νέου εξαγωγέα και 4 διαδικασίες επανεξέτασης με ταχεία διαδικασία. Καμία έρευνα δεν περατώθηκε εντός του 2003.

Περισσότερες πληροφορίες παρέχονται στην ΕΕ τα στοιχεία της οποίας αναφέρονται στο παράρτημα I του εγγράφου εργασίας.

4.3.5. Έρευνες για την απορρόφηση του δασμού

Η δυνατότητα επανεξέτασης για την “απορρόφηση του δασμού”, στις περιπτώσεις στις οποίες οι εξαγωγείς αναλαμβάνουν, άμεσα ή έμμεσα, το κόστος του δασμού αυξάνοντας, με τον τρόπο αυτό, το περιθώριο του ντάμπινγκ χωρίς να προκαλούν επαρκή μεταβολή των τιμών μεταπώλησης, ενσωματώθηκε στο άρθρο 12 και στο άρθρο 19 παράγραφος 3 των βασικών κανονισμών.

Το 2003, κινήθηκε μία έρευνα κατά της απορρόφησης. Καμία έρευνα δεν περατώθηκε εντός του 2003.

Περισσότερες πληροφορίες παρέχονται στην ΕΕ, τα στοιχεία της οποίας αναφέρονται στο παράρτημα J του εγγράφου εργασίας.

4.3.6. Έρευνες για την καταστρατήγηση του δασμού

Η δυνατότητα επανέναρξης έρευνας σε περιπτώσεις στις οποίες αποδεικνύεται ότι τα μέτρα έχουν καταστρατηγηθεί, θεσπίστηκε με τα άρθρα 13 και 23 των βασικών κανονισμών.

Το 2003, κινήθηκαν 4 διαδικασίες έρευνας, οι 2 εκ των οποίων έληξαν με επέκταση του δασμού. Περισσότερες πληροφορίες παρέχονται στην ΕΕ, τα στοιχεία της οποίας αναφέρονται στο παράρτημα K του εγγράφου εργασίας.

4.4. Έρευνες για την εφαρμογή μέτρων διασφάλισης

Τον Ιανουάριο του 2003, η Επιτροπή ολοκλήρωσε την επανεξέταση, η οποία είχε αρχίσει από το 2002, σχετικά με 3 προϊόντα χάλυβα. Επιπλέον, το Δεκέμβριο του 2003, η Επιτροπή κατήργησε τα μέτρα διασφάλισης τα οποία είχε επιβάλει στα προϊόντα του χάλυβα.

Τον Ιούλιο του 2003, κινήθηκαν 2 τέτοιες διαδικασίες έρευνας για εσπεριδοειδή («satsuma»): Η μία με βάση τους γενικούς κανόνες erga omnes του ΠΟΕ, στο πλαίσιο της οποίας επιβλήθηκαν προσωρινά μέτρα το Νοέμβριο του 2003, και η άλλη με βάση τον κανονισμό περί Μεταβατικού Μηχανισμού Διασφάλισης ανά Προϊόν, η οποία περατώθηκε το Δεκέμβριο του 2003.

5. Ελεγχος των αναλήψεων υποχρεώσεων

Οι αναλήψεις υποχρεώσεων αποτελούν μορφή μέτρων αντιντάμπινγκ ή αντισταθμιστικών μέτρων. Γίνονται αποδεκτές από την Επιτροπή, εφόσον αποδεικνύεται ότι μπορούν να εξουδετερώσουν αποτελεσματικά τις ζημιογόνες επιπτώσεις του ντάμπινγκ ή των επιδοτήσεων.

Στις αρχές του 2003, ίσχυαν αναλήψεις υποχρεώσεων, οι οποίες είχαν προταθεί από 195 εταιρίες. Εντός του 2003, πραγματοποιήθηκαν οι ακόλουθες αλλαγές στο χαρτοφυλάκιο των αναλήψεων υποχρεώσεων: οριστικοί δασμοί αντιντάμπινγκ και/ή αντισταθμιστικοί δασμοί επιβλήθηκαν σε 4 εταιρίες μετά από ανάκληση της αποδοχής των αναλήψεων υποχρεώσεών τους· οι αναλήψεις υποχρεώσεων 119 εταιριών έπαψαν να ισχύουν για λόγους ανεξάρτητους της ανάκλησης (οι 117 αναλήψεις υποχρεώσεων αφορούσαν την υπόθεση του σολομού και έπαψαν να ισχύουν συγχρόνως με τα μέτρα)· και, τέλος, έγιναν δεκτές 4 προσφορές αναλήψεων υποχρεώσεων. Έτσι, ο συνολικός αριθμός των αναλήψεων υποχρεώσεων που ίσχυαν στο τέλος του 2003 ήταν 76.

Λεπτομέρειες παρατίθενται στο παράρτημα M του εγγράφου εργασίας, ενώ επισκόπηση όλων των ισχυουσών αναλήψεων υποχρεώσεων περιλαμβάνεται στο παράρτημα Q.

6. Επιστροφές

Το άρθρο 11 παράγραφος 8 του βασικού κανονισμού αντιντάμπινγκ προβλέπει ότι οι εισαγωγείς έχουν τη δυνατότητα να ζητήσουν επιστροφή των εισπραχθέντων δασμών αντιντάμπινγκ, εφόσον αποδεικνύεται ότι το περιθώριο του ντάμπινγκ, βάσει του οποίου καταβλήθηκαν οι δασμοί, έχει εξουδετερωθεί ή μειωθεί σε επίπεδο χαμηλότερο του ισχύοντος δασμού.

Κατά τη διάρκεια του 2003, κατατέθηκαν 6 νέες αιτήσεις επιστροφών, εκδόθηκαν 2 αποφάσεις απόρριψης αιτήσεων επιστροφής, ενώ 5 άλλες αιτήσεις αποσύρθηκαν.

Περισσότερες πληροφορίες σχετικά με τις επιστροφές παρέχονται στο παράρτημα T του εγγράφου εργασίας.

7. Δικαστικός έλεγχος : αποφάσεις του Δικαστηρίου / Πρωτοδικείου

Το 2003, εκδόθηκαν 2 αποφάσεις για τα μέσα εμπορικής άμυνας από το Πρωτοδικείο (σιδηροπυρίτιο και λαμπτήρες) και 3 από το Δικαστήριο (σωλήνες και σωληνώσεις χωρίς συγκόλληση, σολομός και βαμβακερά υφάσματα). Η τελευταία απόφαση, η οποία εκδόθηκε στην υπόθεση “Eurocoton”[24], μπορεί να θεωρηθεί ως απόφαση-σταθμός διότι επιβεβαιώνει ότι, όταν μια πρόταση της Επιτροπής δεν συγκεντρώνει την απαιτούμενη πλειοψηφία στο Συμβούλιο, με αποτέλεσμα να μην επιβάλλεται κανένα μέτρο, το Συμβούλιο πρέπει να αναφέρει τους σχετικούς λόγους δυνάμει του βασικού κανονισμού. Περιλήψεις των εν λόγω αποφάσεων περιλαμβάνονται στο έγγραφο εργασίας που επισυνάπτεται στην παρούσα έκθεση.

Στο παράρτημα S του εγγράφου εργασίας περιλαμβάνεται κατάλογος των υποθέσεων που εξακολουθούσαν να εκκρεμούν στο τέλος του 2003.

8. Δραστηριότητες στο πλαίσιο του Παγκόσμιου Οργανισμού Εμπορίου (ΠΟΕ)

8.1. Επίλυση διαφορών στον τομέα του αντιντάμπινγκ, των αντεπιδοτήσεων και των μέτρων διασφάλισης

Ο ΠΟΕ προβλέπει μια αυστηρή διαδικασία για την επίλυση των διαφορών μεταξύ των μελών του, σχετικά με την εφαρμογή των συμφωνιών του ΠΟΕ.

Οι δύο διαδικασίες επίλυσης διαφορών, οι οποίες κινήθηκαν κατά της Κοινότητας και οι οποίες παρουσιάζονται συνοπτικά στην έκθεση του 2002, περατώθηκαν εντός του 2003.

Όσον αφορά τη διαδικασία για τα βαμβακερά πανικά κρεβατιών, η οποία κινήθηκε από την Ινδία, δεν δόθηκε καμία συνέχεια στην έκθεση του Δευτεροβάθμιου Δικαιοδοτικού Οργάνου, αφότου, στις 17 Δεκεμβρίου 2003, μια μερική ενδιάμεση επανεξέταση έληξε χωρίς την επιβολή μέτρων[25] για λόγους που δεν συνδέονται με το αποτέλεσμα της σχετικής διαδικασίας επίλυσης της διαφοράς στο πλαίσιο του ΠΟΕ.

Όσον αφορά τη διαδικασία για τα εξαρτήματα σωληνώσεων από ελατό χυτοσίδηρο, η οποία κινήθηκε από τη Βραζιλία, οι εκθέσεις της ειδικής επιτροπής (πάνελ) και του Δευτεροβάθμιου Δικαιοδοτικού Οργάνου δημοσιεύθηκαν, αντιστοίχως, στις 7 Mαρτίου 2003 και στις 22 Ιουλίου 2003. Οι εν λόγω εκθέσεις απέρριπταν τα περισσότερα από τα 40 και πλέον αρχικά αιτήματα της Βραζιλίας. Tα αιτήματα που έγιναν δεκτά από την ειδική επιτροπή και το Δευτεροβάθμιο Δικαιοδοτικό Όργανο οδήγησαν σε μείωση του δασμού από 34,8 σε 32%. Η εφαρμογή της μείωσης ολοκληρώθηκε με τον κανονισμό του Συμβουλίου 436/2004[26].

8.2. Άλλες δραστηριότητες του ΠΟΕ

Το έτος 2003 χαρακτηρίστηκε από τη συνέχιση του πρώτου σταδίου των διαπραγματεύσεων για τις συμφωνίες του ΠΟΕ σχετικά με το ντάμπινγκ και τις επιδοτήσεις, όπως συμφωνήθηκε στη Ντόχα στο πλαίσιο της 4ης Υπουργικής Διάσκεψης. Η Επιτροπή συνέχισε να παίζει ενεργό ρόλο, υποβάλλοντας προτάσεις διαπραγμάτευσης τόσο στον τομέα του ντάμπινγκ όσο και στον τομέα των επιδοτήσεων[27].

Παράλληλα με τις δραστηριότητες αυτές, συνεχίστηκαν κανονικά οι εργασίες των επιτροπών.

9. Συμπέρασμα

Παρ’ όλο που το έτος 2003 χαρακτηρίστηκε, σε αντίθεση με τα προηγούμενα έτη, από μείωση του αριθμού των ερευνών που κινήθηκαν και των μέτρων που επιβλήθηκαν, εντούτοις υπήρξε ένα έτος “ πλούσιο” σε γεγονότα, αν λάβουμε υπόψη ορισμένα άλλα ζητήματα, όπως τα μέτρα διασφάλισης επί των προϊόντων χάλυβα και των εσπεριδοειδών, την πρόταση για την τροποποίηση της διαδικασίας λήψης αποφάσεων και την καθιέρωση προθεσμιών στις διαδικασίες επανεξέτασης.

Όπως τα προηγούμενα χρόνια, έτσι και φέτος η έκθεση δείχνει ότι η ΕΚ είναι προσεχτική χρήστης των μέσων εμπορικής άμυνας. Όταν χρησιμοποιούνται, τα μέσα εμπορικής άμυνας υπόκεινται στο υψηλότατο επίπεδο πειθαρχίας και συγκράτησης, μολονότι παρέχουν αποτελεσματικές εγγυήσεις κατά των αθέμιτων εμπορικών πρακτικών. Η διαφάνεια είναι σημαντική στη χρήση των μέσων εμπορικής άμυνας και αυτό το υψηλό δεδομένο αναπτύχθηκε περαιτέρω μέσω αλλαγών στο νομοθετικό πλαίσιο το 2004. Η Επιτροπή είναι αποφασισμένη να συνεχίσει να προωθεί στο μέλλον αυτή τη γραμμή πολιτικής.

[1] ΕΕ C 11 της 18.1.1982, σ. 37.

[2] ΕΚ 141.178/ τελικό της 30.11.1990, εισηγητής κ. Gijs DE VRIES.

[3] ΕΕ L 56 της 6.3.1996, σ. 1. Κανονισμός, όπως τροποποιήθηκε τελευταία με τον κανονισμό του Συμβουλίου (EΚ) αριθ. 461/2004 (ΕΕ L 77 της 13.3.2004, σ. 12).

[4] ΕΕ L 288 της 21.10.1997, σ. 1. Κανονισμός, όπως τροποποιήθηκε τελευταία με τον κανονισμό του Συμβουλίου (EΚ) αριθ. 461/2004 (ΕΕ L 77 της 13.3.2004, σ. 12).

[5] COM(2003) 380 τελικό.

[6] COM(2003) 799 τελικό.

[7] Κανονισμός του Συμβουλίου (EΚ) αριθ. 461/2004 της 8ης Μαρτίου 2004 (ΕΕ L 77 της 13.3.2004, σ. 12).

[8] Ψήφισμα ΕΚ 316.244 της 3ης Οκτωβρίου 2002.

[9] ΕΕ L 349 της 31.12.1994, σ. 53. Κανονισμός, όπως τροποποιήθηκε τελευταία με τον κανονισμό (EΚ) αριθ. 2474/2000 (ΕΕ L 286 της 11.11.2000, σ. 1).

[10] ΕΕ L 67 της 10.3.1994, σ. 89. Κανονισμός, όπως τροποποιήθηκε τελευταία με τον κανονισμό (EΚ) αριθ. 427/2003 (ΕΕ L 65 της 8.3.2003, σ. 1).

[11] ΕΕ L 67 της 10.3.1994, σ. 1. Κανονισμός, όπως τροποποιήθηκε τελευταία με τον κανονισμό (EΚ) αριθ. 2309/2003 (ΕΕ L 342 της 30.12.2003, σ. 21).

[12] ΕΕ L 65 της 8.3.2003, σ. 1.

[13] ΕΕ L 295 της 13.11.2003, σ. 43.

[14] ΕΕ L 69 της 13.3.2003, σ. 8.

[15] ΕΕ L 114 της 8.5.2003, σ. 1.

[16] COM(2002)110 τελικό της 12.3.2002.

[17] ΕΕ L 162 της 30.4.2004, σ. 1.

[18] ΕΕ C 191 της 13.8.2003, σ. 2.

[19] Τα μέτρα απαριθμούνται ανά προϊόν και ανά χώρα.

[20] Πηγή Comext.

[21] T-383/03, Hynix Semiconductor Inc. κατά Συμβουλίου, ΕΕ C 21 της 24.1.2004, σ. 43.

[22] WT/DS299/1/Rev.1/Add.1 της 2ας Σεπτεμβρίου 2003.

[23] T-413/03, Shandong Reipu Biochemicals Co. Ltd. κατά Συμβουλίου, ΕΕ C 59 της 6.3.2004, σ. 24.

[24] Υπόθεση C-76/01P, Eurocoton κατά Συμβουλίου, απόφαση της 30ής Σεπτεμβρίου 2003 (μη δημοσιευθείσα ακόμη).

[25] ΕΕ L 333 της 20.12.2003, σ. 3.

[26] ΕΕ L 72 της 11.3.2004, σ. 15.

[27] Προτάσεις της Επιτροπής στον τομέα του αντιντάμπινγκ: έγγραφα ΠΟΕ TN/RL/W/67 της 7ης Μαρτίου 2003 και TN/RL/W/138 της 17ης Ιουλίου 2003. Πρόταση της Επιτροπής για τις επιδοτήσεις στον τομέα της αλιείας: έγγραφο ΠΟΕ TN/RL/W/82 της 23ης Απριλίου 2003.